

за управление на отпадъците  на територията 

на Община Крумовград











РАЗДЕЛ І. 
ОБЩИ РАЗПОРЕДБИ 

Чл.1. Тази наредба урежда:
(1) Екологосъобразното управление на отпадъците на територията на община Крумовград с цел предотвратяване, намаляване или ограничаване на вредното въздействие на отпадъците върху човешкото здраве и околната среда.

(2). Правата и задълженията, по отношение на дейностите за управление на отпадъците на територията на община Крумовград, на физическите лица, които живеят или временно пребивават в общината, както и на юридическите лица, които осъществяват дейност на нейната територия.
(3). Реда и условията за изхвърлянето, събирането, транспортирането, оползотворяването и обезвреждането на твърдите битови (ТБО), строителните (СО), производствените (ПО), опасните (ОО) и масово разпространените (МРО) отпадъци, и поддържането на чистотата на територията на община Крумовград.
(4). Финансовото осигуряване на дейностите по третиране на отпадъците и заплащането на съответните услуги.
(5). Контрола, глобите и санкциите за нарушаване разпоредбите на настоящата наредба.

РАЗДЕЛ ІІ. 
ПРАВА И ЗАДЪЛЖЕНИЯ НА КМЕТА НА ОБЩИНАТА 

Чл.2.(1) Кметът на общината: 


1. Организира управлението на дейностите по отпадъците, образувани на нейна територия, съобразно изискванията на Закона за управление на отпадъците и наредбата по чл.19.


2. Осигурява условия, при които всеки притежател на битови отпадъци /БО/ се обслужва от лица по чл.12, ал. 7 от Закона за управление на отпадъците /ЗУО/, на които е предоставено право да извършват дейности по тяхното събиране, транспортиране, оползотворяване или обезвреждане.


3. Определя границите на районите, включени в системата на организирано поддържане на чистотата, вида на услугите, които ще се извършват в съответния район, и честотата на сметоизвозване. 


4. Контролира дейностите, свързани с образуване, събиране, вкл. разделното, съхраняване, транспортиране, оползотворяване и обезвреждане на битови и строителни отпадъци.

5. Отговаря за осигуряването на съдове за събиране и съхраняване на битовите отпадъци – контейнери, кофи и др.


6. Отговаря за събирането на битовите отпадъци и транспортирането им до депата или други инсталации и съоръжения за оползотворяване и/или обезвреждането им.

7. Отговаря за почистването на уличните платна, площадите, алеите, парковете и другите територии от населените места, предназначении за общественно ползване.


8. Отговаря за избора на площадка, изграждане, поддържане, експлоатация, закриване и мониторинг на депата за битови и  строителни отпадъци или на други инсталации или съоръжения за оползотворяването и/или обезвреждане на битови или строителни отпадъци. 

9. Организира прилагането на системи за разделно събиране на битови отпадъци, вкл. отпадъци от опаковки, като определя местата за разполагане на необходимите елементи на системата за разделно събиране и сортиране на отпадъците от опаковки. 

10. Отговаря за определянето на местата за поставяне на съдове , места за разделно събиране  и площадки за временно съхраняване на излязло от употреба електрическо и електронно оборудване.

11. Отговаря за организирането на дейността по събирането и съхраняването на излезли от употреба моторни превозни средства на площадките за временно съхраняване.


12. Предотвратява изхвърлянето на отпадъци на неразрешени за това места и/или създаването на незаконни сметища.

13. Определя местата за смяна на отработени моторни масла и информира обществеността.


14. Определя местата за поставяне на съдове за събиране на негодни за употреба батерии и акумулатори.

15. Организира дейности по разделното събиране на опасните отпадъци от общия поток битови отпадъци извън обхвата на наредбите по чл.24, ал.2 и 3 от ЗУО и предавнето им за оползотворяване и/или обезвреждане.


16. Осигуряване на информация на обществеността по т. 9 -13.


17. Осигурява изпълнението на мерките в Националната програма за управление на дейностите по отпадъците.


18. Отговаря за разделното събиране и временното съхраняване на биоразградими отпадъци, като определя местата за разполагане на необходимите елементи на системата за разделно събиране на отпадъците и предаването им за рециклиране, оползотворяване и/или обезвреждане.

19. Отговаря за почистването от отпадъци на общинските пътища в съответствие с чл. 16в от ЗУО.

20. Организира и контролира закриването, рекултивацията на терените и последващия мониторинг на депата, намиращи се на територията на  съответната община.  


21. Организира и контролира изпълнението на Общинската програма за управление на отпадъците. 


22. Организира провеждането на мероприятия за почистване и хигиенизиране на населените места с привличане на широко обществено участие. 


 (2) Кметът на общината може да упълномощава длъжностни лица от общинската администрация за изпълнение на правата и задълженията си по управление на отпадъците.

РАЗДЕЛ ІІІ. 
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА 


Чл.3. (1). Физическите и юридически лица имат право:

1.Да правят предложения за подобряване на организацията и изпълнението на дейностите по третиране на отпадъците и поддържането на чистота.

2. Да сигнализират общинската администрация за нарушения на разпоредбите на ЗУО и настоящата наредба.

3. Да сигнализират общинската администрация за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на Общината.

4. Да съдействат на контролните органи при констатиране на нарушенията. 


(2). Физическите и юридически лица са длъжни:

1. Да изхвърлят отпадъците си само в определените за целта съдове и да не допускат разпиляване на отпадъци извън тях.

2. Да опазват и поддържат чистотата на територията на имотите /в т.ч. и незастроените/, на които са собственици, ползватели или наематели.

3. Да почистват, в т.ч. и от сняг, и поддържат чистотата на съответните прилежащи терени към сградите, дворните места и други имоти, които притежават или стопанисват.

4. Да почистват и поддържат чистотата на терени - общинска собственост, които ползват за търговска дейност на открито.


5. Да спазват регламентирания с настоящата наредба ред за третиране на всеки конкретен вид отпадък. 

6. Да се грижат и съдействат за опазването на съдовете за битови отпадъци.

(3). Забранява се:

1. Изхвърлянето на отпадъци извън предназначените за целта съдове и места.

2. Смесването на различни фракции от оползотворими компоненти, както и смесването на оползотворими и неоползотворими компоненти в съдовете /местата/ за разделно събиране на отпадъци .

3. Изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет.

4. Изхвърлянето в съдовете за битови отпадъци на отпадъци от производствени и селско стопански дейности.

5. Изваждането на отпадъци от съдовете за отпадъци, в т.ч. и от специализираните /за разделно събиране/.

6. Изхвърлянето в съдовете за отпадъци на отпадъци с потенциално висок екологичен и здравен риск и отпадъци, които биха могли да доведат до увреждане на самите съдове, сметоизвозващата и сметообработваща техника, в т.ч./едрогабаритни, строителни, лесно запалими, взривоопасни, разяждащи, токсични, медицински и др./

7. Паленето и изгарянето на отпадъци в съдовете за смет и изхвърлянето на незагасена жар.

8. Изхвърлянето на отпадъци, изливането на води, изтърсването и изтупването от балкони и прозорци на жилищните сгради.

9. Разместването на съдове за отпадъци без съответното разрешение от общинската администрация.

10. Паркирането на превозни средства по начин, който би попречил на събирането и извозването на отпадъците.

11. Поставянето на афиши, съобщения, реклами и др. върху съдове за отпадъци, както и изписването на знаци, символи и текстове по тях.

12. Поставянето на излезли от употреба лампи, негодни за употреба батерии и акумулатори, отработени масла и отпадъчни нефтопродукти в съдове за битови отпадъци, както и смесването им с други отпадъци.


13. Неконтролираното освобождаване и/или изхвърляне на негодни за употреба акумулатори, както и неконтролираното освобождаване, изхвърляне и/или изливане на електролит от негодни за употреба акумулатори.



14. Събирането на негодни за употреба акумулатори без електролит освен в случаите, когато същите са били повредени по независещи от лицето, извършващо събирането, обстоятелства.



15. Изхвърлянето на отработени масла и отпадъчни нефтопродукти в повърхностни и подземни води и в канализационната система;



16. Съхраняването или изхвърлянето на отработени масла и отпадъчни нефтопродукти, водещо до замърсяване на земята и почвата.

РАЗДЕЛ ІV.
 ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА 


Чл.4. (1). Дейностите по събиране, съхранение, транспортиране, оползотворяване и/или обезвреждане на битови отпадъци, включително предварително третиране преди оползотворяване и/или обезвреждане, които нямат опасни свойства, могат да извършват лица, притежаващи съответните разрешения издадени по реда на Закона за управление на отпадъците /ЗУО/.


(2). Отговорни за събирането, извозването и обезвреждането на битовите отпадъци, почистването на местата за обществено ползване, както и  снегопочистването на тротоарите, са лицата, на които общината е възложила чрез писмен договор изпълнението на съответните дейности.


(3). Лицата по ал.2 са длъжни:

1. Да изпълняват дейностите, предмет на сключения договор, качествено, в съответствие с утвърдените графици, организационни и технологични схеми и стриктно спазване на санитарно-хигиенните и екологични изисквания .

2. Да не допускат замърсявания в процеса на извършваните от тях дейности.


3. Да изготвят и съгласуват с общинска администрация, цялостна технологична и организационна схема на работа, в т.ч. местоположение на съдовете за БО и маршрути  за обслужването им, използвана техника за всеки конкретен район и дейност, графици за извършване на дейностите по почистване на обществените места, събиране и транспортиране на БО, измиване и дезинфекция на съдовете за БО, схема за организацията за обезвреждане на отпадъците на депо. 

4. Да съгласуват с общинска администрация всякакви промени в технологичната и организационна схема на работа.

5. В случаи на аварии и/или обстоятелства, възпрепятстващи изпълнението на дейността, незабавно да уведомят общинска администрация и да предприемат необходимите действия за максимално бързото възстановяване на нормалния цикъл на работа.

6. Да осигуряват, поддържат и подновяват необходимата за изпълнение на възложените дейности материално-техническа база /машини, съоръжения, съдове за БО и др/.

7. Да измиват и дезинфекцират използваните съдове за БО, съгласно утвърдения график.

8. Да водят отчет съгласно изискванията на Наредба N9/28.09.2004г., за реда за оформянето на документи, относно отчета и информацията за управлението на дейностите по отпадъците.

(4). Лицата по ал.2 имат право:

1. Да предлагат промени в технологичната и организационна схема на работа, целящи подобряване качеството на извършваните дейности.

2. Да сигнализират общинска администрация за нарушения, по смисъла на тази наредба и ЗУО извършени от граждани, фирми и други организации.

3. Да упражняват вътрешен контрол при изпълнение на дейностите, които извършват.

Чл.5. (1). Почистването и поддържането на чистотата на части от тротоари, площади, улични платна и др. терени – общинска собственост, ползвани за търговска дейност на открито, е задължение  на ползвателите.


(2). Отговорни за почистването и поддържането на чистотата на прилежащите терени, към сградите, дворовете и др., са лицата, които ги обитават или стопанисват.


Чл.6. За услугите по събирането, извозването, обезвреждането на БО в депа или други съоръжения и поддържането на чистотата на местата за обществено ползване, извършвани на територията на общината, данъчно задължените лица заплащат такса “битови отпадъци” по реда, определен в  Закона за местните данъци и такси и Раздел І “Местни такси”от Наредбата за определяне и администриране на местните такси и цени на услуги на територията на Община Крумовград.

Чл.7. Таксата за битови отпадъци се определя в годишен размер за всяко населено място и всяка услуга поотделно с решение на Общинския съвет, въз одобрена план-сметка.

РАЗДЕЛ V.

РАЗДЕЛНО СЪБИРАНЕ НА БИТОВИТЕ ОТПАДЪЦИ


Чл. 8. (1). Кметът на общината организира изпълнението на задълженията за участие в системите за разделно събиране на територията й в съответствие с чл.16, ал.3, т.5 ЗУО и с Наредбата за опаковки и отпадъци от опаковки, която може да сключва договори със:

1. организация по оползотворяване , притежаваща разрешение, издадено по реда на глава пета, раздел ІV от ЗУО, и/или

2. предприятието за управление на дейностите по опазване на околната среда по чл.60 от Закона за опазване на околната среда (ЗООС), и/или

3. други лица, регистрирани по Търговския закон и притежаващи:

а) разрешение или регистрационен документ, издаден по реда на глава пета, раздел I и II от ЗУО, за извършване на дейности по събиране, съхраняване, транспортиране и сортиране на отпадъците от опаковки на територията на съответната община, или лиценз за търговска дейност с отпадъци от черни и цветни метали, издаден по реда на глава пета, раздел III от ЗУО - за металните отпадъци от опаковки, или

б) разрешение за извършване на дейности по рециклиране или оползотворяване на отпадъци от опаковки, издадено по реда на глава пета, раздел I от ЗУО, или комплексно разрешително, издадено по реда на глава седма, раздел II от ЗООС.

(2) С договорите по ал. 1 се организира разделното събиране и сортиране на отпадъци от опаковки от домакинствата, административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.


Чл. 9. (1) Организацията по оползотворяване е задължена да представи на съответната община предложение за подписване на договора по чл. 21, ал. 1, т. 1 от Наредбата за опаковки и отпадъци от опаковки.

(2) Общината, до която е отправено предложението по ал. 1, е задължена да го разгледа в 3-месечен срок и да вземе решение по него.

(3) При наличие на спорни или неприемливи за общината клаузи в договора по чл. 21, ал. 1, т. 1 и 2 от Наредбата за опаковки и отпадъци от опаковки, преди вземане на решението по ал. 2, общинският съвет може да възложи на кмета на общината да проведе допълнителни преговори с организацията по оползотворяване или с ПУДООС в срок 2 месеца от изтичането на срока по ал. 2.
(4) При наличие на обстоятелствата по ал. 3 кметът изпълнява задълженията си по чл. 16, ал. 3, т. 5 ЗУО, като определя местата за разполагане на необходимите елементи на системата за разделно събиране и сортиране на отпадъците от опаковки в едномесечен срок, без да възпрепятства дейността на лицето, сключило договор с организацията по оползотворяване и/или с ПУДООС.

РАЗДЕЛ VІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА СТРОИТЕЛНИ ОТПАДЪЦИ И ИЗЛИШНИ ЗЕМНИ МАСИ 

Чл.10.(1) Третирането и транспортирането на отпадъците от строителните площадки и при разрушаване или реконструкция на сгради и съоръжения се извършват от притежателите на отпадъците, от изпълнителя на строителството или разрушаването или от друго лице въз основа на писмен договор. 
(2) Кметът на общината определя маршрута за транспортиране на отпадъците и инсталацията/съоръжението за третирането им.

(3) Извършването на дейностите по третиране и транспортиране на излишните земни маси /ЗМ/ и строителните отпадъци /СО/ (вкл. СО от вътрешни преустройства и текущи ремонти на сгради и съоръжения) е задължение на изпълнителя по смисъла на чл.163, ал.1 от Закона за устройство на територията /ЗУТ/ или чл.163а, ал.2 от ЗУТ, а контрола по изпълнение на горното е задължение на надзорника по смисъла на чл.168, ал.1 от ЗУТ. 


Чл.11. (1) Лицата заявители на разрешение за строеж, едновременно с документите по чл. 144, ал. 1 от ЗУТ, представят и информация за количеството и вида строителни отпадъци и излишни земни маси по време на строителството.

(2) Главният архитект на Община Крумовград, при издаване на разрешения за строеж за обекти на територията на общината, вписва като фактическо основание мястото за депониране на строителните отпадъци и земните маси.





Чл.12. Строителните работи на обекта се извършват в съответствие с разработения проект, като околните терени се опазват от замърсяване със строителни отпадъци.


Чл.13. Не се допуска временно депониране на строителни материали, строителни отпадъци и изкопни земни маси извън границите на строителните площадки и/или извън границите на имота. 


Чл.14. Не се допуска замърсяването по какъвто и да е начин /при излизане от строителната площадка на камиони с мръсни гуми, замърсяване от работниците, работещи на строителната площадка и др. / на улиците, тротоарите и др. територии за обществено ползване извън границите на строителната площадка и/или извън границите на имота, при извършване на строителни, изкопни или ремонтни работи.


Чл.15. Изпълнителят на строителството е длъжен:

1. да не допуска по време на строителството замърсяване на тангиращите с обекта тротоари, улични платна, зелени площи и др.терени със строителни материали, СО и ЗМ;

2. да не допуска при транспортиране на СО и ЗМ замърсяване на уличните платна;

3. да не допуска транспортиране на СО и ЗМ в камиони без покривала

след приключване на строителството да почисти цялата строителна площадка, вкл. улиците, тротоарите, алеите, пешеходните зони и др. замърсени елементи на строителната площадка с твърда настилка. 

4. да не изхвърля СО и ЗМ извън определените за депониране места.


Чл.16. Депонирането /обработката/ на СО и ЗМ се извършва само на определените от кмета на общината площадки за СО и ЗМ.
РАЗДЕЛ VІІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ПРОИЗВОДСТВЕНИ И ОПАСНИ ОТПАДЪЦИ 


Чл.17. Производствените отпадъци, които нямат опасни свойства, се третират: 


1. от причинителя, в собствени съоръжения съгласно одобрен от съответните компетентни органи проект на производствената дейност и при изпълнение на чл.5, ал.З на ЗУО;


2. от лицата, на които е издадено разрешение по чл.37, регистрационен документ по чл.12, ал.4 или лиценз по чл.54, ал.1 от ЗУО.


3. от оператори, притежаващи комплексно разрешително, издадено по реда на Закона за опазване на околната среда. 


Чл.18. (1). Лицата заявители на разрешение за строеж, едновременно с документите по чл. 144, ал. 1 от ЗУТ, представят и информация за количеството и вида на производствените и опасните отпадъци, които ще се образуват след реализация на инвестиционния проект.

(2) Забранява се въвеждането в експлоатация на строежи по реда на ЗУТ, без наличие на разрешение за дейности с отпадъци, когато такова се изисква по реда на чл.12 от ЗУО.
Чл.19. Лицата, чиято дейност е свързана с образуване и/или третиране на производствени и/или  опасни отпадъци, както и лицата, притежаващи разрешение по чл.37 или регистрационен документ по чл.12 от ЗУО и извършващи дейности по третиране на битови и/или строителни отпадъци, са длъжни да водят отчетни книги, заверени от РИОСВ.
Чл.20. Всички разходи за третиране и транспортиране на производствените и опасни отпадъци са за сметка на притежателя им, ако друго не е договорено.
Чл.21. (1) Третирането на опасни отпадъци се извършва от лица, притежаващи разрешение по чл.37 или комплексно разрешително, издадено по реда на Закона за опазване на околната среда.

(2) Събирането и временното съхраняване на опасните отпадъци се извършват разделно в специализирани съдове на територията, върху която притежателят упражнява вещно право.

(3) Опасните отпадъци се опаковат, етикират и транспортират в съответствие с международните правни актове за превоз на опасни товари, ратифицирани от Република България със закон.

Чл. 22. Изискванията за третиране и транспортиране на опасни и производствени отпадъци се определят с наредби на Министерски съвет.
РАЗДЕЛ VІІІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл.23.(1). Дейности по събиране, съхраняване, преработване и/или обезвреждане на негодни за употреба батерии и акумулатори имат право да извършват само лица, притежаващи съответното разрешение издадено по реда на ЗУО.
(2) Лицата по ал.1 са длъжни да осъществяват конкретната дейност, в съответствие с разпоредбите на Наредбата за изискванията за пускане на пазара на батерии и акумулатори и за третиране и транспортиране на отпадъци от батерии и акумулатори /ДВ.бр.58/2005г./ и Наредбата за изискванията за третиране и транспортиране на производствени и опасни отпадъци /ДВ.бр.29/1999г./. 
Чл.24 (1) Кметът на общината определя места за разполагане на съдове за събиране на негодни за употреба батерии и акумулатори на територията на общината.

(2) Местата за събиране на негодни за употреба батерииса всички обекти на територията на общината, където се предлагат батерии.

(3) Лицата, които стопанисват обектите по ал.2, са задължени да предвидят места за поставяне на специализирани съдове за събиране на негодни за употреба батерии и да осигурят достъп до тях.
Чл.25. Лицата, които пускат на пазара батерии и акумулатори отговарят за:

1. разделното събиране на негодните за употреба батерии и акумулатори;

2. рециклирането и оползотворяването на разделно събраните негодни за употреба батерии и акумулатори по т.1;

3. екологосъобразното обезвреждане на негодните за употреба батерии и акумулатори и отпадъците от тях, които не могат да бъдат рециклирани и/или оползотворени.

Чл.26. Забранява се нерегламентираното изхвърляне и/или изливане на електролит от негодни за употреба батерии и акумулатори.

Чл.28.(1) Дейностите по събиране, транспортиране, временно съхраняване, оползотволяване и обезвреждане на излезли от употреба електрическо и електронно оборудване (ИУЕЕО) се извършват от лица, притежаващи съответните разрешения или регистрационен документ, издадени по реда на ЗУО.

(2) Кметът на общината определя местата за разполагане на съдове, места за събиране и площадки за временно съхраняване на ИУЕЕО.

Чл.29 Лицата, които пускат на пазара ЕЕО, предназначено за употреба в бита, създават системи за разделно събиране на ИУЕЕО, които трябва да осигурят:

1. събиране от крайните потребители:

а) чрез превозни средства – от местата, в които се образува ИУЕЕО, и/или

б) чрез поставяне на съдове за събиране, разположени на мястото на продажба на ЕЕО от същия вид или на друго достъпно място в района, в който се образува ИУЕОО, или

в) чрез оборудване на места за разделно събиране на ИУЕОО.

Чл.30. (1) Крайните потребители  предават ИУЕЕО в обектите по чл.29 

(2) Потребителите по ал.1 могат да върнат ИУЕЕО в търговските обекти при покупката на ново ЕЕО от същия вид и изпълняващо същите функции.

Чл.31.(1) Дейностите по събиране, транспортиране, временно съхраняване и разкомплектоване на излезли от употреба моторни превозни средства /ИУМПС/ и по оползотворяване и/или обезвреждане на образуваните отпадъци от МПС се извършват само от лица, притежаващи съответното разрешение издадено по реда на ЗУО.

(2) За изпълнение на задълженията си за събиране, повторно използване и оползотворяване на отпадъците от МПС организацията по оползотворяване сключва договори с кметове на общини.

(3) Кметът на общината:

1. определя местата и площта за изграждане на общинските площадки за събиране и временно съхраняване на ИУМПС на територията на общината;

2. организира дейностите по събирането на ИУМПС, съхраняването им на площадките за събиране и временно съхраняване и предаването им в центровете за разкомплектоване.

(4) Кметът на общината извършва дейностите по ал. 1, когато лицата, които пускат на пазара МПС, не са изградили площадки за събиране и временно съхраняване на ИУМПС върху собствен имот и има сключен договор с организация по оползотворяване по чл. 35, ал. 2 от Наредбата за изискванията за третиране на отпадъци от моторни превозни средства или с предприятието за управление на дейностите по опазване на околната среда (ПУДООС);

(5) За площадките по ал. 1, т. 1 се отрежда достатъчно площ, като се отчита броят на ИУМПС на територията на общината за година.
Чл.32.(1) Дейностите по събиране, съхраняване, преработване, транспортиране и/или обезвреждане на отработени масла и отпадъчни нефтопродукти имат право да извършват само лица, притежаващи съответните разрешения издадени по реда на ЗУО.
(2) Кметът на общината определя местата за смяна на отработени моторни масла на територията на общината и информира обществеността за местоположението им и условията за приемането им.

(3) Забранява се:

1. изхвърлянето на отработени масла и отпадъчни нефтопродукти в повърхностните и подземните води, в териториалното море и в канализационните системи;

2. съхраняването и/или изхвърлянето на отработени масла и отпадъчни нефтопродукти, водещо до замърсяване на почвата;

3. третирането, включително изгарянето на отработени масла и отпадъчни нефтопродукти, водещо до превишаване на установените норми за допустими емисии на вредни вещества в атмосферния въздух;

4. нерегламентираното изхвърляне на отпадъците, образувани от извършването на дейности по третиране и транспортиране на отработени масла и отпадъчни нефтопродукти;

5. предаването на отработени масла и отпадъчни нефтопродукти на лица, които не притежават разрешение по чл. 37 ЗУО или комплексно разрешително, издадено съгласно глава седма, раздел II от ЗООС;

6. смесването на отработени масла и отпадъчни нефтопродукти с други отпадъци, което ще възпрепятства тяхното оползотворяване;

7. смесването на отработени масла и отпадъчни нефтопродукти с горива, охлаждащи течности, спирачна течност, разтворители и други вещества и материали;

8. изхвърлянето на отработени масла и отпадъчни нефтопродукти в съдове за събиране на битови отпадъци;

9. извършването на смяна на отработени масла на места, които не са оборудвани за целта, и в съдове, неотговарящи на нормативните изисквания;

10. депонирането на отработени масла и течни отпадъчни нефтопродукти.
Чл.33.(1) Дейностите по събиране, съхраняване, транспортиране, оползотворяване и/или обезвреждане на излезли от употреба гуми (ИУГ), се извършват от лица, притежаващи съответния документ по чл.12 от ЗУО.

(2) Кметът на общината определя местата за събиране на ИУГ на територията на общината.

(3) Събирането и съхраняването на ИУГ се извършва:


1. на площадки за съхраняване при местата на тяхното образуване


2. в събирателни пунктове, обособени самостоятелно или като част от площадките, на които са разположени съоръжения и инсталации за оползотворяване и/или обезвреждане на ИУГ.


3. в местата, където се образуват – места за смяна и места за продажба на гуми. 

РАЗДЕЛ ІХ. 
КОНТРОЛ 

Чл.34. Контролната дейност по тази наредба се осъществява от упълномощени със заповед на кмета на общината длъжностни лица, които съставят предписания със задължителен срок за отстраняване на нарушенията и/или актове на нарушителите.

РАЗДЕЛ Х: 
АДМИНИСТРАТИВНО - НАКАЗАТЕЛНИ РАЗПОРЕДБИ 

Чл.35.(1) За нарушаване разпоредбите по чл.3, ал.2 и ал.3 на настоящата наредба физическите лица се наказват с глоба от 300 лв. до 1000 лв.;

(2) При повторно нарушение на физическото лице се налага глоба в двоен размер.

(3) За явно маловажни случаи на административни нарушения относно замърсяване на околната среда, установени при извършването им, овластените за това органи налагат на място на виновните лица срещу квитанция глоба от 10 до 50 лв.
Чл.36.(1) За нарушаване разпоредбите на настоящата наредба едноличните търговци или юридическите лица се наказват с имуществена санкция,  както следва:

1. за нарушения по чл.3, ал.3 и ал.4  –  от 1400 лв. до 4000 лв.;
2. за нарушения по чл. 24, ал.3; чл.30; чл. 32, ал.3; – от 3 000 до 10 000 лв.
2. за нарушения по други условия и ред за предаване, събиране, включително разделно, превозване и претоварване, на битови и строителни отпадъци, регламентирани в настоящата наредба  - от 1400 лв. до 4 000 лв.
           (2) При повторно нарушение на едноличните търговци или юридическите лица се налага глоба в двоен размер.
(3) За явно маловажни случаи на административни нарушения относно замърсяване на околната среда, установени при извършването им, овластените за това органи налагат на място на виновните лица срещу квитанция глоба от 10 до 50 лв.
Чл.37.(1) Нарушенията по чл.35 и чл.36, ал.1 и ал.2 се установяват с акт на длъжностните лица, определени от кмета на общината. 
(2) Наказателните постановления се издават от кмета на общината или от упълномощено от него лице.
(3) Установяването на нарушенията, издаването, обжалването и изменението на наказателните постановления се извършват по реда на Закона за административните нарушения и наказания. 
РАЗДЕЛ ХІ. ДОПЪЛНИТЕЛНИ РАЗПОРЕДБИ 

§1. По смисъла на тази наредба: 

1. "Отпадък" е вещество, предмет или част от предмет, от който притежателят се освобождава или възнамерява да се освободи, или е длъжен да се освободи и попада поне в една от категориите на §1, т.1 от допълнителните разпоредби на ЗУО.  
2. "Битови отпадъци" са тези, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътсващи производстово занаятчийски дейности, обекти за отдих и забавления, когато нямат характер на опасни отпадъци и в същото време тяхното количество или състав няма да попречи на третирането им съвместно с битовите;

3. "Производствени отпадъци" са тези, образувани в резултат на промишлената дейност на физическите и юридическите лица;

4. "Опасни отпадъци" са тези отпадъци, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни и/или са определени като такива според Базелската конвенция за контрол на трансграничното движение на опасни отпадъци и тяхното обезвреждане;

5. "Строителни отпадъци" са отпадъците, получени в резултат на строителна дейност на строителни площадки, както и такива от разрушаване или реконструкция на сгради и съоръжения;

6. "Причинител на отпадъци" е физическо или юридическо лице, при чиято дейност се образуват отпадъци;

7."Третиране на отпадъците" е събирането, съхранението, обезвреждането и/или оползотворяването на отпадъците и всички междинни операции, както и повторното им използване, рециклиране и възстановяване или производството на енергия и материали от отпадъци.

9. "Обезвреждане на отпадъците" е всяка операция обозначена със съответния код в §1, т.8 от допълнителните разпоредби на ЗУО.

10. "Рециклиране на отпадъците" е дейност за възстановяване или възобновяване на суровинните им свойства. 

11. "Преработване на отпадъците" е дейност, която променя свойствата или състава на отпадъците, като ги превръща в суровини за производство на крайни продукти или в крайни продукти.

12. "Депониране на отпадъци" е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години – за отпадъци, предназначени за оползотворяване, и една година – за отпадъци, предназначени за обезвреждане, по начин, който не представлява опасност за човешкото здраве и околната среда. 

13. „Временно съхраняване” е дейност, свързана със складирането на отпадъците на площадки при мястото на образуването им или със събирането им на площадки за срок не по-дълъг от:

а) три години при последващо предаване за оползотворяване;

б) една година при последващо предаване за обезвреждане.

14. "Масово разпространени отпадъци" са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.

15. "Повторно нарушение" е нарушението, когато е извършено в едногодишен срок от влизане в сила на наказателното постановление, с което нарушителят е наказан за нарушение от същия вид.
16. „Управление на отпадъците” са операциите по събиране, транспортиране, обезвреждане и оползотворяване на отпадъците, включително осъществяваният контрол над тези операции, както и дейностите, извършвани след закриването на площадките, върху които са разположени съоръженията за третиране на отпадъците.
17. "Едрогабаритни отпадъци " са битовите отпадъци, които поради своите размери или тегло не могат да се поставят в съдовете за битови отпадъци или създават затруднения при товаренето им.
18."Съдове за битови отпадъци" са контейнери, кофи, кошчета и чували, предназначени за събиране на битови отпадъци или на отделни фракции от тях .

19. „Опаковки” са всички продукти, независимо от техния произход и материала, от който са изработени, използвани от всяко лице по веригата от производителите до крайните потребители за държане, опазване, боравене, доставяне и представяне на каквито и да са стоки от суровини до готови изделия. Изделията за еднократна употреба (торбички, чашки, чинийки, кофички, кутийки за еднократна употреба, както и други изделия, които се предлагат непосредствено на клиента в мястото на продажба заедно с продуктите, за чието опаковане са предназначени) също се считат за опаковки в случаите, когато са използвани за същите цели.
20. „Отпадъци от опаковки” са всякакъв вид опаковки или опаковъчни материали, които попадат в обхвата на определението за „отпадък” по смисъла на §1, т.1 от допълнителните разпоредби на ЗУО, с изключение на отпадъците, получени от производствени процеси.

21. „Батерия или акумулатор” е всеки източник на електрическа енергия, генерирана чрез директно преобразуване на химическа енергия и състояща се от една или повече първични клетки (непрезаредими) или от една или повече вторични клетки (презаредими).
22."Негодна за употреба батерия или акумулатор" е батерия или акумулатор, която не може да бъде използвана за целите, за които е произведена, и е отпадък по смисъла на §1, т.1 от допълнителните разпоредби на ЗУО. 
23. „Електрическо и електронно оборудване” са уреди, които зависят от електрически ток или електромагнитно поле, за да работят правилно, както и уреди за генериране, трансфер и измерване на такъв ток и полета попадащи в категориите, определени в приложение № 1 от Наредбата за изискванията за пускане на пазара на ЕЕО и предназначени за работа с напрежение , непревишаващо 1000 волта за променлив ток и 1500 волта за постоянен ток.
24. Излязло от употреба електрическо и електронно оборудване” е електрическо и електронно оборудване, което е отпадък по смисъла на §1, т.1 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.

25."Отработено масло” е всяко смазочно или индустриално масло на минерална основа или синтетично, негодно за употреба по първоначалното си предназначение.

26.„Отпадъчни нефтопродукти” са всички течни, полутечни или твърди отпадъци от нефтена основа или техните смеси:

а) които се отделят при съхраняването на нефт, течни горива, масла;

б) отпадъци от почистване на транспортни резервоари и резервоари за съхраняване на нефт, течни горива, масла;

в) отпадъци от маслено-водна сепарация;

г) отпадъци от течни горива;

д) отпадъци от преработка на нефт;

е) утайки и емулсии, получени от различни производства;

ж) нефтосъдържащи отпадъци - резултат от нормалната експлоатация на кораби

27."Излязло от употреба МПС" е отпадък по смисъла на § 1, т.1 от допълнителните разпоредби на ЗУО, отговарящо на едно или повече от условията посочени в § 1, т.1 от допълнителните разпоредби на Наредбата за изискванията за третиране на отпадъците от моторни превозни средства (ДВ.бр.104/2004г.)
28. „Излезли от употреба гуми” от всякакъв вид гуми, които попадат в обхвата на Наредбата за изисквания за третиране на излезли от употреба гуми и отговарят на определението за „отпадък” по смисъла на § 1, т.1 от допълнителните разпоредби на ЗУО.
29. „Прилежащи терени”  са териториите около сгради, павилиони, дворни места, паркинги, гаражи, автогари за поддържането, на които са отговорни техните обитатели или ползватели.
РАЗДЕЛ ХІ. ЗАКЛЮЧИТЕЛНИ РАЗПОРЕДБИ 

§2. Действието на чл.33 влиза в сила от 1 януари 2011г.
§3. Настоящата наредба е приета от Общински съвет – Крумовград с Решение № 543 от Протокол № 39 от 19.10.2010г. , на основание чл. 19 от Закона за управление на отпадъците и чл.21, ал.2 от Закона за местното самоуправление и местната администрация.
                                                                       ПРЕДСЕДАТЕЛ НА ОбС:..........................
                                                                                                                    /Метин Байрамали/

                                                                       ВОДИЛ ПРОТОКОЛА:.............................

                                                                                                                   /Х.Панова /

